'Lewenstaak' om rassisme te beveg, sê Lewis | Netwerk24
'Lewenstaak' om rassisme te beveg, sê Lewis
13 Julie 2020 09:24
Die 35-jarige Hamilton het sy 85ste oorwinning in sy loopbaan gevier deur 'n saluut met sy vuis in die lug uit te voer.
Die Brit Lewis Hamilton vier sy sege Sondag met sy vuis in die lug. Foto: Getty Images
Voor die aanvang van die wedren, het hy vir die tweede week in 'n ry gaan kniel. Elf ander bestuurders het ook gekniel – 'n gebaar wat gemaak word in solidariteit met die Black Lives Matter-beweging. Daar blyk egter verdeeldheid onder bestuurders te wees oor die ondersteuning daarvan al dan nie.
"Ons het voor die tyd hieroor gepraat en besluit om dit te doen. Sommige het gevra vir hoe lank ons dit moet doen, terwyl ander gevoel het dit was genoeg om dit verlede week te doen. Ek moes hulle net bemoedig deur te sê dat rassisme vir langer gaan bestaan as wat ons hier is," sê Hamilton.
"Mense van kleur wat aan rassisme onderwerp word, het nie die tyd om nou en dan daarteen protes aan te teken nie. Ons moet voortgaan om ons vir gelykheid te beywer en bewusmaking te skep. In my persoonlike hoedanigheid gaan ek my die res van my lewe daarvoor beywer."
We stand together ??? the team today took the knee which was just amazing to see that together we can learn and be open minded of what's going on in the world. Thank you to everyone in my team and to you #TeamLH, I appreciate all of your support and your positive messages ???? pic.twitter.com/zfKGdjDjce
Chase Carey, Formule Een se voorsitter, het onderneem om $1 miljoen te bewillig om meer diversiteit in die sport teweeg te bring – maar die gebaar stel Hamilton nie heeltemal tevrede nie.
"Hoewel dit wonderlik is om te sien dat Chase so gaaf is om 'n miljoen dollar te skenk, is dit 'n geval van, as jy nie weet wat die probleem is nie, maak jy dit nie reg nie – en 'n miljoen dollar kan ook net so ver gaan," sê Hamilton.
"Daar moet baie werk in Formule Een gedoen word en die FIA (die beheerliggaam van motorsport) moet daarvan deel wees. Die bestuurders ook, want ons het almal groot platforms (soos sosiale media)." – TeamTalk